b'\n_START_ARTICLE_\nAxel Gabriel Corander\n_START_PARAGRAPH_\nAxel Gabriel Corander (23. maaliskuuta 1827 Mikkelin pit\xc3\xa4j\xc3\xa4 \xe2\x80\x93 29. syyskuuta 1877 Viipuri) oli suomalainen opettaja, kirjailija ja toimittaja._NEWLINE_Coranderin vanhemmat olivat nimismies Karl Fredrik Corander ja Lovisa Charlotta Nass. Opettaja ja toimittaja Claes Fredrik Corander (1822-1872) ja kirkkoherra, opettaja, sanomalehtimies ja suomen kielen tutkija Henrik Konstantin Corander (1814\xe2\x80\x931878) olivat h\xc3\xa4nen velji\xc3\xa4\xc3\xa4n. Corander valmistui maisteriksi 1850 ja toimi ensin opettajana Helsingiss\xc3\xa4 sek\xc3\xa4 sitten 1852-1874 aluksi matematiikan ja my\xc3\xb6hemmin uskonnon lehtorina Viipurissa. H\xc3\xa4n painatti 1848 ensimm\xc3\xa4isen suomalaisen pit\xc3\xa4j\xc3\xa4nkertomuksen Kertoelma Suur-Savosta eli Mikkelist\xc3\xa4, kirjoittaen nimens\xc3\xa4 muotoon A. G. Korander. 1861 h\xc3\xa4n julkaisi oppikirjan Utkast till finsk satsl\xc3\xa4r\xc3\xa4, josta ilmestyi uusi t\xc3\xa4ydennetty painos 1865 muun muassa Julius Krohnin antamiin tietoihin perustuen. Corander ty\xc3\xb6skenteli Viipurissa my\xc3\xb6s sanomalehtimiehen\xc3\xa4, toimittaen Sanan-Lenn\xc3\xa4tint\xc3\xa4 sek\xc3\xa4 Otawaa 1862-1863 ja Ilmarista 1871-1872. H\xc3\xa4n toimi my\xc3\xb6s Viipurin Suomalaisen Kirjallisuuden Seuran sihteerin\xc3\xa4 1857-1875._NEWLINE_Coranderin puoliso vuodesta 1854 oli Sofia Calonius (k. 1913).'